## El Centre del Carme i la UPV reivindiquen el valor dels records a través de la recuperació de les fotografies familiars afectades per la riuada

*** La UPV ha restaurat 340.000 fotografies de prop de 400 famílies afectades
* La mostra recorre els passos per a restituir les fotografies danyades, des de la conservació, neteja, assecat, digitalització o reconstrucció mitjançant IA fins a la devolució a les seues famílies**

El Consorci de Museus de la Comunitat Valenciana (CMCV) i la Universitat Politècnica de València (UPV) presenten l’exposició ‘Salvem les fotos UPV/ Recuperar les memòries’ que mostra el procés de recuperació dels arxius gràfics familiars afectats per la riuada del passat 29 d’octubre de 2024, desenrotllat per la UPV.

Des de hui i fins al 2 de novembre, el Centre del Carme Cultura Contemporània (CCCC) proposa un recorregut inèdit pel procés de conservació, neteja i restitució digital de més de 3.000 àlbums i 340.000 fotografies danyats per l’aigua, el fang i el temps de 378 famílies.

En la presentació han participat el director-gerent del CMCV, Nicolás Bugeda; la directora d’Acció Cultural de la UPV, María José Martínez de Pisón, i els tres comissaris de l’exposició, professors de la Facultat de Belles Arts, Pilar Soriano, Esther Nebot i Pedro Vicente-Mullor.

En paraules del director-gerent del CMCV, Nicolás Bugeda, esta mostra posa en relleu “la importància de la labor de les institucions públiques a l’hora de donar suport real a la societat. Des de la Conselleria de Cultura, a través del CMCV, fa un any vam posar en marxa el pla assistencial a artistes i col·lectius afectats per la dana, invertint recursos econòmics en forma d’honoraris destinats al sector i comptant amb molts afectats en la nostra programació expositiva”.

“Una altra de les nostres línies d’actuació després de la riuada és donar a conéixer tots els projectes de recuperació patrimonial de diferents institucions públiques, com és este ingent projecte desenrotllat per la UPV, l’exposició Andana que va estar en el Centre del Carme amb el projecte de la UV o la pròxima que inaugurarem sobre ‘L’empremta de la dana’ en la pràctica artística”, ha afegit.

**El valor dels records familiars**

L’exposició, organitzada en quatre seccions, esmicola el procés científic i col·laboratiu que ha aconseguit recompondre fotografies danyades gràcies a diferents disciplines, com la IA.

Es tracta d’un treball interdisciplinari i laboriós en el qual s’han utilitzat tècniques de restauració, de documentació, tecnologia digital i, fins i tot, intel·ligència artificial per a reconstruir detalls i formes que semblaven perduts per sempre.

En eixe sentit, l’exposició navega entre la ciència, l’art i el compromís social, i posa en relleu el valor de les imatges com a memòria encarnada.

“Hem retornat el 70 % de les fotografies a les famílies”, ha assenyalat el comissari de la mostra Pedro Vicente-Mullor. “El moment de la devolució és emocional, únic i irrepetible, ja que retornem l’única cosa que no es pot comprar. Les fotografies de família es convertixen en memòria viva d’una família, capaces de mantindre vius els records per a les generacions futures”.

La mostra es reforça amb l’exhibició de fotografies originals danyades, utensilis com guants, pinzells o bates, així com la projecció audiovisual d’àlbums col·lectius compostos per milers de fotos.

**Projecte d’investigació col·laboratiu i pioner**

‘Salvem les fotos UPV/ Recuperar les memòries’ arranca com una iniciativa de voluntariat i cooperació en la Facultat de Belles Arts el 4 de novembre de 2024.

Este treball col·laboratiu ha derivat en un gran projecte multidisciplinari al qual s’han unit disciplines com les Belles Arts, la Conservació i Restauració de Béns Culturals, la Fotografia i la Intel·ligència Artificial, amb investigacions distintes però complementàries, amb l’objectiu de salvar el major nombre possible de fotografies i àlbums familiars d’afectats per les inundacions del 29 d’octubre de 2024.

Des de la seua obertura, el laboratori de la UPV ha rebut més de 3.000 àlbums i més de 340.000 fotografies de més de 378 famílies afectades.

El motor del projecte han sigut els voluntaris, alumnes i exalumnes del grau i màster en Conservació i Restauració de Béns Culturals; del grau de BA; del màster en Producció Artística i del màster en Fotografia, tots professionals en les seues disciplines.

Fecha: 08/10/2025